Broj: 711-I-1009-M-83/18-02-8

Zagreb, 29. lipnja 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Željka Jovanovića, zastupnika u Hrvatskome saboru, za davanjem mišljenja Povjerenstva,** na 16. sjednici, održanoj dana 29. lipnja 2018.g., donosi sljedeće:

**MIŠLJENJE**

1. **Dužnosnik Željko Jovanović, na temelju članka 13. stavaka 2. i 3. ZSSI-a, može istovremeno uz profesionalno obnašanje dužnosti zastupnika u Hrvatskom saboru obavljati znanstveno-edukacijsku djelatnost kao docent u ustanovi visokog obrazovanja te za isto primati naknadu.**
2. **Ukoliko bi iz sadržaja, načina i kontinuiteta obavljanja poslova navedenih u točki I. izreke ovog Mišljenja proizlazilo da je riječ o obavljanju drugih poslova u smislu redovitog i stalnog zanimanja, dužnosnik Željko Jovanović, sukladno članku 3. i 4. Zakona o pravima i dužnostima zastupnika u Hrvatskom saboru, ne bi mogao primati punu plaću za obnašanje dužnosti zastupnika u Hrvatskom saboru, već samo razliku plaće,** **ako bi plaća koju ostvaruje kao zastupnik u Hrvatskom saboru bila veća od naknada koje bi dužnosnik ostvario obavljajući znanstveno-edukacijsku djelatnost.**
3. **Na temelju članka 13. stavka 4. ZSSI-a dužnosnik je obvezan u izvješću o imovinskom stanju prijaviti Povjerenstvu prihode i naknade stečene na temelju obavljanja poslova iz točke I. ove izreke, istekom godine u kojoj su prihodi ostvareni.**

Obrazloženje

Zahtjev za davanjem mišljenja Povjerenstva podnio je dužnosnik Željko Jovanović, zastupnik u Hrvatskom saboru. U knjigama ulazne pošte zahtjev je zaprimljen pod poslovnim brojem: 711-U-1962-M-83/18-01-5, dana 21. lipnja 2018.g., povodom kojeg se vodi predmet broj M-83/18.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu navedenog Zakona, stoga je i Željko Jovanović povodom obnašanja dužnosti zastupnika u 6., 7., 8. i 9. sazivu Hrvatskog sabora obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici, u slučaju dvojbe je li neko ponašanje u skladu s načelima obnašanja javnih dužnosti, dužni zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu traži mišljenje Povjerenstva može li se javiti na natječaj za rad u nepunom radnom vremenu u znanstveno-nastavnom zvanju docenta na nekom od sveučilišta i veleučilišta u Republici Hrvatskoj.

Uvidom u izvješće o imovinskom stanju koje je dužnosnik Željko Jovanović podnio Povjerenstvu 3. studenoga 2016.g., povodom ponovnog izbora na istu dužnost te u izvješće o imovinskom stanju podneseno 30. prosinca 2017.g. povodom promjene, utvrđeno je da je dužnosnik u istima naveo da dužnost zastupnika u Hrvatskom saboru obnaša profesionalno te za navedeno prima plaću. Dužnosnik je također naveo da uz obnašanje dužnosti zastupnika u Hrvatskom saboru ne obavlja poslove kod drugog poslodavca.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Člankom 13. stavkom 3. ZSSI-a propisano je da prethodno odobrenje Povjerenstva iz članka 13. stavka 2. ZSSI-a nije potrebno za obavljanje **znanstvene**, istraživačke, **edukacijske**, sportske, kulturne, umjetničke i samostalne poljoprivredne djelatnosti, za stjecanje prihoda po osnovi autorskih, patentnih i sličnih prava intelektualnog i industrijskog vlasništva, te za stjecanja prihoda i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Stavkom 4. navedenog članka propisano je da su dužnosnici obvezni prijaviti Povjerenstvu prihode koje stječu obavljanjem djelatnosti iz stavka 2. i 3. toga članka.

S obzirom da dužnosnik Željko Jovanović obnaša dužnost zastupnika u Hrvatskom saboru, za davanje mišljenja, relevantne su i odredbe Zakona o pravima i dužnostima zastupnika u Hrvatskom saboru („Narodne novine“ broj 55/00., 107/01., 86/09., 91/10., 49/11., 12/12., 102/14.).

Člankom 3. toga Zakona propisano je da zastupnik na osnovi obnašanja zastupničke dužnosti uz prava i obveze utvrđene posebnim propisima ima, između ostalog, pravo na plaću, odnosno razliku plaće ako je plaća koju zastupnik ostvaruje po drugoj osnovi manja.

Člankom 4. istog Zakona propisano je da zastupnik ima pravo na plaću koja se utvrđuje prema odredbama Zakona o obvezama i pravima državnih dužnosnika, a ukoliko ne ostvaruje plaću na temelju obnašanja zastupničke dužnosti, ima pravo na razliku plaće koju bi ostvario na temelju obnašanja zastupničke dužnosti i plaće koju ostvaruje po drugoj osnovi, ako je plaća koju ostvaruje po drugoj osnovi manja.

Povjerenstvo tumači kako su gore navedene odredbe Zakona o pravima i dužnostima zastupnika u Hrvatskom saboru *lex specialis* u odnosu na odredbe članka 13. ZSSI-a, stoga u slučaju obavljanja znanstveno-edukacijske djelatnosti u smislu redovitog ili stalnog zanimanja, prednost u primjeni imaju odredbe Zakona o pravima i dužnostima zastupnika u Hrvatskom saboru, kao posebnog Zakona u odnosu na zastupnike.

Slijedom svega navedenoga, Povjerenstvo obrazlaže da dužnosnik Željko Jovanović sukladno odredbi članka 13. stavaka 2. i 3. ZSSI-a može uz profesionalno obnašanje dužnosti zastupnika u Hrvatskom saboru obavljati znanstveno-edukaciju djelatnost kao docent na viskom učilištu ili veleučilištu, i za navedeno primati naknadu.

Međutim, ukoliko bi iz sadržaja, načina i kontinuiteta obavljanja poslova docenta u nekoj od ustanova visokog obrazovanja proizlazilo da je riječ o obavljanju drugih poslova u smislu redovitog i stalnog zanimanja, ukazuje se dužnosniku da u tom slučaju sukladno člancima 3. i 4. Zakona o pravima i dužnostima zastupnika u Hrvatskom saboru, ne bi mogao primati punu plaću za obnašanje dužnosti zastupnika u Hrvatskom saboru, već bi imao pravo samo na razliku plaće, ako bi plaća koju ostvaruje kao zastupnik u Hrvatskom saboru bila veća od naknada koje bi dužnosnik ostvario obavljajući znanstveno-edukacijsku djelatnost.

S obzirom da je člankom 13. stavkom 4. ZSSI-a propisano da su dužnosnici obvezni prijaviti Povjerenstvu prihode koje ostvaruju pored plaće ili naknade za obnašanje javne dužnosti, upućuje se dužnosnik da u izvješću o imovinskom stanju prikaže prihode koje je ostvario obavljanjem znanstveno-edukacijske djelatnosti istekom godine u kojoj su prihodi nastali.

Povjerenstvo također navodi da je 2. travnja 2015.g. donijelo Odluku o nepokretanju postupka protiv dužnosnika Željka Jovanovića, povodom obavljanja znanstveno-istraživačke djelatnosti na Thalassotherapiji Opatija–Specijalna bolnica za medicinsku rehabilitaciju, bolesti srca, pluća i reumatizma te povodom sudjelovanja u javnom natječaju za izbor nastavnika u znanstveno-nastavno zvanje docenta i radno mjesto docenta na navedenoj ustanovi. U obrazloženju navedene odluke navodi se da je člankom 13. stavkom 2. i 3. ZSSI-a propisano da dužnosnici koji profesionalno obnašaju javnu dužnost, za vrijeme njezinog obnašanja mogu kao stalne i redovite poslove obavljati, između ostalog, znanstvenu i edukativnu djelatnost i to bez prethodnog odobrenja Povjerenstva.

Slijedom navedenog, Povjerenstvo je dalo mišljenje kao u izreci ovoga akta.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Željko Jovanović, elektronička dostava

2. Objava na internetskoj stranici Povjerenstva

3. Pismohrana